**Διδάσκοντας Ανθρωπισμό.**

|  |  |
| --- | --- |
| [1] Ζούμε σ’ έναν κόσμο όπου το κίνητρο του κέρδους κυριαρχεί, ενώ ταυτόχρονα η επιστημονική και τεχνολογική εκπαίδευση θεωρείται υψίστης σημασίας για τη μελλοντική επιτυχία εθνών και ατόμων. Δεν αντιτίθεμαι στο συγκεκριμένο είδος εκπαίδευσης και απεύχομαι την προοπτική τα κράτη να σταματήσουν την ανάπτυξή της. Ανησυχώ, ωστόσο, για το γεγονός ότι άλλοι εκπαιδευτικοί τομείς, εξίσου σημαντικοί, κινδυνεύουν να χαθούν στην παραζάλη του ανταγωνισμού. Οι σπουδές που σχετίζονται με τις ανθρωπιστικές επιστήμες και τις τέχνες είναι επίσης ζωτικής σημασίας για την υγεία μεμονωμένων ατόμων και λαών. Μπορούν να μας προσφέρουν την ικανότητα της κριτικής σκέψης, της υπέρβασης του τοπικισμού και της προσέγγισης των διεθνών προβλημάτων μέσω της θεώρησης του ανθρώπου «ως πολίτη του κόσμου», όπως επίσης την ικανότητα – και αυτή είναι ίσως η πιο σημαντική - να δούμε με συμπάθεια και κατανόηση τις δυσκολίες ενός άλλου ατόμου, μιας ομάδας ή ενός άλλου λαού.[2] Αυτή τη σημαντική ικανότητα μπορούμε να την ονομάσουμε **αφηγηματική φαντασία**: μας βοηθά να γίνουμε ευφυείς αναγνώστες των ιστοριών άλλων ανθρώπων και να κατανοήσουμε τα συναισθήματα και τις επιθυμίες τους. Ένας από τους καλύτερους τρόπους για να καλλιεργηθεί η συμπάθεια είναι μέσω της λογοτεχνίας, της μουσικής, του θεάτρου, των καλών τεχνών και του χορού. Μέσω της φαντασίας μπορούμε με ενορατικότητα να αντιληφθούμε την εμπειρία μιας άλλης ομάδας ή ενός ατόμου, που δύσκολα θα ανακαλύπταμε στην καθημερινή ζωή, όταν ο κόσμος μας κατασκευάζει καχυποψίες και διαχωρισμούς που εμποδίζουν κάθε συνάντηση.[3] Για να καλλιεργήσουμε αυτή την «εσωτερική ματιά», πρέπει να σχεδιάσουμε προσεκτικά την εκπαίδευση στον τομέα των τεχνών και των ανθρωπιστικών σπουδών, ώστε να φέρουμε σε επαφή τους μαθητές – σπουδαστές με ζητήματα που αφορούν το φύλο, τη φυλή, την εθνότητα και τη διαπολιτισμική εμπειρία. Οι τέχνες διδάσκουν επίσης την έννοια της κοινότητας. Όταν, λ. χ., οι άνθρωποι ανεβάζουν ένα θεατρικό έργο ή κάνουν μια χορογραφία, μαθαίνουν να συνεργάζονται και να διαχειρίζονται την επιθυμία για άσκηση εξουσίας. Η μορφή της κοινωνίας, η κοινότητα, που προκύπτει από τις τέχνες δεν είναι ιεραρχική. Αντίθετα, αποτελεί ένα πρότυπο αμοιβαίας κατανόησης και αλληλεπίδρασης. Και, επιπλέον, οι τέχνες προωθούν ένα διαχρονικό διάλογο με τις προκαταλήψεις του παρελθόντος, παρά μια αντιπαράθεση γεμάτη φόβο και αμυντικές στάσεις.[4] Οι σύγχρονες δημοκρατίες διαθέτουν εξαιρετική ορθολογική και θεωρητική δύναμη. Ρέπουν όμως ταυτόχρονα προς το παράλογο, τη στενότητα αντιλήψεων, τη βιασύνη, την προχειρότητα και τον εγωισμό. Όταν η εκπαίδευση βασίζεται κυρίως στον ωφελιμισμό μεγεθύνει αυτές τις πλευρές σε σημείο που να απειλούν την ίδια τη δημοκρατία. Οφείλουμε να προωθήσουμε μια παιδεία η οποία θα καλλιεργεί την κριτική ικανότητα, θα ευνοεί μια πολύπλευρη αντίληψη του κόσμου και, τέλος, θα ενισχύει την ικανότητα της συμπάθειας. Αν δεν επιμείνουμε στη ζωτική σημασία των ανθρωπιστικών σπουδών, αυτές θα εγκαταλειφθούν. **Οι συγκεκριμένες σπουδές, συχνά, δεν αποφέρουν χρήματα. Καταφέρνουν όμως κάτι πιο πολύτιμο: δημιουργούν έναν κόσμο μέσα στον οποίο αξίζει να ζούμε.(**λέξεις 454)*Μάρθα Νουσμπάουμ, εφημ. Το Βήμα, 24-12-2006 (διασκευή)* |  |

**A1.** Να γράψετε την περίληψη του κειμένου σε 100-120 λέξεις.

15μ.

**Β1.** Να ελέγξετε την ορθότητα ή το λάθος των παρακάτω προτάσεων, σύμφωνα με το κείμενο, σημειώνοντας **Σωστό ή Λάθος** και αιτιολογώντας αντίστοιχα: Στην αιτιολόγηση της επιλογή σας, που θα έχει τη μορφή σύντομης παραγράφου, μπορείτε να αξιοποιήσετε και αυτούσιες φράσεις ή αποσπάσματα του κειμένου.

**α.** Η αρθρογράφος καταδικάζει την επιστημονική και τεχνολογική εκπαίδευση.

**β.** Η έννοια της «αφηγηματικής φαντασίας» αναφέρεται στην ικανότητα κάποιου να πλάθει φανταστικές ιστορίες.

**γ.** Η διδασκαλία των τεχνών μας φέρνει αντιμέτωπους με τις προκαταλήψεις του παρελθόντος.

**δ.** Ο εγωκεντρισμός και ο ωφελιμισμός είναι απόρροια της σύγχρονης κοινωνικοπολιτικής οργάνωσης.

**ε.** Οι τάσεις του εγωκεντρισμού και του ωφελιμισμού είναι αδύνατο να καταπολεμηθούν.

10μ.

**Β2.** Να ξαναγράψετε τα ακόλουθα ονοματικά σύνολα, αντικαθιστώντας κάθε φορά την υπογραμμισμένη λέξη με ένα αντώνυμο: *τομείς εξίσου σημαντικοί | διεθνών προβλημάτων | ευφυείς αναγνώστες | διαχρονικό διάλογο | στενότητα αντιλήψεων.*

5μ.

**Β3.** Να αιτιολογήσετε τη χρήση:

**α) των εισαγωγικών** στη φράση *«ως πολίτη του κόσμου»* της πρώτης παραγράφου (*Ζούμε ... λαού*),

**β) της διπλής παύλας** στη φράση *... και αυτή είναι ίσως η πιο σημαντική ...* της πρώτης παραγράφου *(Ζούμε ... λαού),*

**γ) της διπλής τελείας στην περίοδο**: *Αυτή τη σημαντική ικανότητα μπορούμε να την ονομάσουμε αφηγηματική φαντασία: μας βοηθά να γίνουμε ευφυείς αναγνώστες των ιστοριών άλλων ανθρώπων και να κατανοήσουμε τα συναισθήματα και τις επιθυμίες τους* της δεύτερης παραγράφου *(Αυτή... συνάντηση).*

6μ.

**Β4.** Να αντικαταστήσετε κάθε μία από τις παρακάτω λέξεις με την έντονη γραφή, που χρησιμοποιούνται μεταφορικά/συνυποδηλωτικά, με άλλη κυριολεκτική:

*α) στην* ***παραζάλη*** *του ανταγωνισμού (*παράγραφος πρώτη*: Ζούμε … λαού)*

*β) για να* ***καλλιεργηθε****ί η συμπάθεια (*παράγραφος δεύτερη: *Αυτή… συνάντηση).*

*γ) όταν ο κόσμος μας* ***κατασκευάζει*** *καχυποψίες και διαχωρισμούς (*παράγραφος δεύτερη*: Αυτή… συνάντηση).*

6μ.

**Β6.** Να παρατηρήσετε αντίστοιχα τον τρόπο εκφοράς των παρακάτω ρηματικών διατυπώσεων και να γράψετε τι εκφράζουν σε κάθε περίπτωση:

α) *Μέσω της φαντασίας* ***μπορούμε*** *με ενορατικότητα* ***να αντιληφθούμε*** *την εμπειρία μιας άλλης ομάδας ή ενός ατόμου* (παράγραφος δεύτερη: «Αυτή... συνάντηση»).

β) ***Οφείλουμε να προωθήσουμε*** *μια παιδεία...* (παράγραφος τέταρτη: «Οι σύγχρονες ... να ζούμε»).

4μ

**Β7.** Να αναπτύξετε σε μία (1) παράγραφο 70 – 80 λέξεων το τελικό συμπέρασμα του κειμένου: ***«Οι συγκεκριμένες σπουδές, συχνά, δεν αποφέρουν χρήματα. Καταφέρνουν όμως κάτι πιο πολύτιμο: δημιουργούν έναν κόσμο μέσα στον οποίο αξίζει να ζούμε».***

9μ.

**Γ1.** Σε ποιο τρόπο ζωής παρακινεί τον αναγνώστη του το παρακάτω ποίημα και με πώς υποστηρίζει ότι μπορούμε να φτάσουμε σ΄ αυτόν; Στην απάντησή σας, να επισημάνετε τρεις κειμενικούς δείκτες που καθιστούν δραστική και έντονη την παρακίνηση του αναγνώστη.

15μ.

***Αργοπεθαίνει (Muere lentamente) – Martha Madeiros***

Αργοπεθαίνει όποιος γίνεται σκλάβος της συνήθειας,

επαναλαμβάνοντας κάθε μέρα τις ίδιες διαδρομές,

όποιος δεν αλλάζει το βήμα του,

όποιος δεν ρισκάρει να αλλάξει χρώμα στα ρούχα του,

όποιος δεν μιλάει σε όποιον δεν γνωρίζει.

Αργοπεθαίνει όποιος έχει την τηλεόραση για μέντορα του

Αργοπεθαίνει όποιος αποφεύγει ένα πάθος,

όποιος προτιμά το μαύρο αντί του άσπρου και τα διαλυτικά σημεία στο “ι” αντί τη δίνη της συγκίνησης

αυτήν ακριβώς που δίνει την λάμψη στα μάτια,

που μετατρέπει ένα χασμουρητό σε χαμόγελο,

που κάνει την καρδιά να κτυπά στα λάθη και στα συναισθήματα.

Αργοπεθαίνει όποιος δεν «αναποδογυρίζει το τραπέζι» όταν δεν είναι ευτυχισμένος στη δουλειά του,

όποιος δεν ρισκάρει τη σιγουριά του, για την αβεβαιότητα του να τρέξεις πίσω απο ένα όνειρο,

όποιος δεν επιτρέπει στον εαυτό του, έστω για μια φορά στη ζωή του, να ξεγλιστρήσει απ’ τις πάνσοφες συμβουλές.

Αργοπεθαίνει όποιος δεν ταξιδεύει,

όποιος δεν διαβάζει,

όποιος δεν ακούει μουσική,

όποιος δεν βρίσκει το μεγαλείο μέσα του

Αργοπεθαίνει όποιος καταστρέφει τον έρωτά του,

όποιος δεν αφήνει να τον βοηθήσουν,

όποιος περνάει τις μέρες του παραπονούμενος για τη κακή του τύχη ή για τη βροχή την ασταμάτητη

Αργοπεθαίνει όποιος εγκαταλείπει την ιδέα του πριν καν την αρχίσει,

όποιος δεν ρωτά για πράγματα που δεν γνωρίζει ή δεν απαντά όταν τον ρωτάν για όσα ξέρει

Αποφεύγουμε τον θάνατο σε μικρές δόσεις, όταν θυμόμαστε πάντα πως για να ‘σαι ζωντανός χρειάζεται μια προσπάθεια πολύ μεγαλύτερη από το απλό αυτό δεδομένο της αναπνοής.

Μονάχα με μια φλογερή υπομονή θα κατακτήσουμε την θαυμάσια ευτυχία.

**Δ1.**

Συμμετέχετε ως **ομιλητής/ομιλήτρια** στην ημερίδα του σχολείου σας με θέμα «Ανθρωπιστικές Σπουδές: ανοικτά ζητήματα και προοπτικές». Να γράψετε το κείμενο της ομιλίας σας με στόχους: α) να πείσετε το ακροατήριο για την αναγκαιότητα της ανθρωπιστικής παιδείας στην εποχή μας και β) να προτείνετε συγκεκριμένες δράσεις που μπορεί να οργανώσει το σχολείο σας, προκειμένου να ενισχύσει το πνεύμα της κοινότητας και της συνεργασίας ανάμεσα στους μαθητές. (350 - 400 λέξεις)

30μ.